[Adrianus Episcopus, servus servorum Dei, dilecto filio in Christo Petro Cluniacensi Abbati, ejusque successoribus canonicè substituendis in perpetuum. Gloriosa et admirabilis divinæ providentiæ majestatis, ad hoc diversos gradus et ordines in Ecclesia sua constituit: ut dum inferiores superioribus debitam obedientiam et reverentiam exhiberent, una fieret ex diversitate connexio, et ordinabiliter gereretur officiorum amministratione singulorum. Sicut autem filii obedientiæ in sinu matris Eccl. gratiosæ consolationis uberibus confovendi sunt, ita rebelies et elati, qui per inobedientiam suam quasi peccatum ariolandi et idololatriæ scelus incurrunt, severitatis Ecclesiasticæ disciplinis sunt arctioribus coërcendi. Balmense itaque Monasterium, quod per fratres ibidem congregatos, et odore bonæ opinionis, et religionis decore splendescere ac florere debuerat: quia veterem hominem cum suis actibus sequebantur, in peccatis eorum, diabolo suadente, contabuit: unde tam in spiritualibus quàm in temporalibus miserabiliter fuerat imminutum; cum autem placuit ei qui ab æterno cuncta disponit, ut tantis malis finem imponeret, et locum ipsum ad obsequium suum misericorditer revocaret, facies eorumdem fratrum implere ignominia voluit, ut per hoc nomen suum inquirerent, et ad viam rectitudinis inviti etiam remearent. Hac itaque justitia præeunte, dilecte in Domino fili Petre Abbas, Balmense Monasterium, cum omnibus quæ in præsenti justè et canonice possidet, aut in futurum rationabilibus modis præstante Domino poterit adipisci, prædecessorum nostrorum venerabilis memoriæ Eugenii et Anastasii Romanorum Pontificum vestigiis inhærentes, tibi et successoribus tuis, et par vos Cluniacensi Ecclesiæ in perpetuum confirmamus. Ea videlicet ratione, ut ordo monasticus ibi secundum institutionem Cluniacensium fratrum, futuris temporibus inviolabiliter conservetur: et pro rebellione contumacia et offensa Balmensis Monasterii, quam Abbas et fratres adversus sanctam Romanam exercuerunt Ecclesiam, quicumque regimen in eodem loco per vos pro tempore obtinuerit, numquam Abbatis, sed Prioris nomen tantummodo sortiatur. In bonis autem et possessionibus ejus hæc propriis duximus exprimenda nominibus. Obedientiam Visani Monasterii. Obedientiam de Strabona. Obedientiam de grandi Fonte cum appendiciis suis. Obedientiam de Galda cum appendiciis suis, et Ecclesiam S. Leodegarii, quæ est in villa, quæ Bavinans dicitur. Ecclesiam de Beliaco. Ecclesiam de Wilari Rostanni. Ecclesiam de Fragiaco. Ecclesiam de Vadriaco. Ecclesiam de Montibus, Obedientiam S. Lauteni. Obedientiam de Breriaco, cum omnibus appendiciis suis. Baernam in ipso Burgo. Obedientiam Cavaniacensem. Obedientiam de Poloniaco cum omnibus appendiciis suis, et Capella sancti Savini. Tres Burgenses in Burgo Ledonis, qui vocantur Vvanirant. Obedientiam de Dola. Obedientiam de Benevant. Obedientiam S. Mauritii. Obedientiam de Saoneres. Obedientiam de Biviliaco. Obedientiam S. Agnetis. Obedientiam de la Fracte. Obedientiam de Munet. Obedientiam de Ponte Atleti cum earum appendiciis et cum Ecclesia de Pinctis. Ecclesiam de Blaterans. Ecclesiam de Vvilari Rodulphi. Obedientiam de Capella. Obedientiam de Sinziaco cum pertinentiis earum. Ecclesiam de Cornavo. Ecclesiam de Corlant. Ecclesiam de Fay cum decimis et earum appendiciis. Ecclesiam de Freboans cum decimis suis. Obedientiam S. Ranneberti cum appendiciis suis. Decernimus ergo ut nulli omnino hominum liceat præfatum Monasterium temerè perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus Sedis Apostolicæ auctoritate, et in supra dictis Ecclesiis Diœcesanorum canonica justitia. Si qua igitur in futurum Ecclesiast. sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, nisi præsumptionem suam digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore et Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco jura sua servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum judicem præmia æternæ pacis inveniant. Amen. Ego ADRIANUS Catholicæ Ecclesiæ Episcopus. Ego Ymarus Tusculanus Episcopus. Ego Censius Portuensis et sanctæ Rufinæ Episcopus. Ego Gregorius Sabinensis Episcopus. Ego Guido Presbyter Card. tit. S. Grisogoni. Ego Hubaldus Presb. Card. tit. S. Praxedis. Ego Maimedus Presb. Card. tit. S. Savinæ. Ego Julius Presb. Card. tit. S. Marcelli. Ego Bernardus Presb. Card. tit. S. Clementis. Ego Octavianus Presb. Card. tit. S. Cæciliæ. Ego Astaldus Presb. Card. tit. S. Priscæ. Ego Girardus Presb. Cardinalis tit. S. Stephani in Celio monte. Ego Joannes Presb. Card. SS. Joannis et Pauli tit. Pammachii. Ego Henricus Presbyter Cardinalis tit. SS. Nerei et Achillei. Ego Joannes Presbyter Cardinalis tit. SS. Sylvestri et Martini. Ego Odo Decanus et Cardinalis S. Georgii ad velum aureum. Ego Rodulphus Diaconus Cardinalis S. Luciæ in Septa Solis. Ego Guido Decanus Cardin. sanctæ Mariæ in Porticu. Ego Joannes Diaconus Cardinalis SS. Sergii et Bachi. Ego Gerardus Diaconus Cardinalis S. Mariæ in vialata. Ego Odo Diaconus Cardinalis S. Nicolai in carcere Tulliano. Datum Romæ apud S. Petrum per manum Rolandi S. Romanæ Ecclesiæ Presbyteri, Cardinalis et Cancellarii Nonas Maii, indictione III. Incarnationis Dominicæ anno M. C. LV. Pontificatus verò Domni Adriani Papæ IV. anno primo.]